અહીં સુધી સમગ્ર વાત માત્ર પરિસ્થિતિઓનું બયાન હતી. કવિતા હવે આવે છે. અડધો કિલો ડૂંગળી જોખતાં એ કોઈક અસમંજસમાં પડી ગયા. એમના મનમાં ઊભી થયેલી સમસ્યા એ કે કાયમના આ ઘરાકને જે માત્રામાં નમતું જોખીને આપતા એ જ માપદંડ આ મોંઘવારીના જમાનામાં – વિશેષત: ડૂંગળીના સંદર્ભે – હજુ પણ જાળવે ? એક બાજુ, જેના ભાવ આસમાને પહોંચ્યા છે (અને સંભવત: હજુ વધવાના છે) એવી ચાર રૂપિયે કિલોવાળી ડૂંગળી છે તો સામે પક્ષે જેમની સાથે વર્ષોથી ભરોસાનો સેતુ સ્થપાયો છે એ ગ્રાહક છે. જાણે આ પણ ત્રાજવાનાં બે પલ્લાં છે.